**ОТЧЕТ**

**за изпълнение на Националната програма   
за овладяване популацията на безстопанствените кучета на територията на Република България**

**за 2024 г.**

**СЪДЪРЖАНИЕ**

[І. ОСНОВНИ ПОЛОЖЕНИЯ 3](#_Toc168302116)

[II. ЦЕЛ 3](#_Toc168302117)

[III. ОБЩА ИНФОРМАЦИЯ 6](#_Toc168302118)

[IV. ОБЩИ АНАЛИЗИ, ЗАКЛЮЧЕНИЯ И ОБОБЩЕНИЕ 7](#_Toc168302119)

[V. СЪСТОЯНИЕ И ДИНАМИКА НА ПОПУЛАЦИЯТА НА БЕЗСТОПАНСТВЕНИ КУЧЕТА КЪМ 31 ДЕКЕМВРИ 2024 Г. ОБЩО ЗА СТРАНАТА И ПО ОБЛАСТИ 10](#_Toc168302121)

[1. Обобщени данни по области за изпълнение на общинските програми за овладяване на популацията от безстопанствени кучета за 2024 г. 10](#_Toc168302122)

[2. Финансиране на програмите за овладяване на популацията на безстопанствени кучета на територията на Република България за 2024 г. 11](#_Toc168302123)

[VI. ИЗПЪЛНЕНИЕ НА МЕРКИТЕ, ВКЛЮЧЕНИ В НАЦИОНАЛНАТА ПРОГРАМА ЗА ОВЛАДЯВАНЕ ПОПУЛАЦИЯТА НА БЕЗСТОПАНСТВЕНИТЕ КУЧЕТА НА ТЕРИТОРИЯТА НА РЕПУБЛИКА БЪЛГАРИЯ - СТОЙНОСТИ НА ИНДИКАТОРИТЕ ЗА ИЗПЪЛНЕНИЕ КЪМ 31 ДЕКЕМВРИ 2024 г.: 11](#_Toc168302124)

[1. Преброяване на безстопанствените кучета 11](#_Toc168302125)

2. Стойности на индикаторите за изпълнение към 31 декември 2024 г…………………18

[3. Приюти за безстопанствени животни 18](#_Toc168302131)

[4. Разъдници 19](#_Toc168302132)

[5. Обекти за търговия с домашни любимци 19](#_Toc168302133)

[VII. КУЧЕТА, ОТГЛЕЖДАНИ КАТО КОМПАНЬОНИ – ДАННИ 20](#_Toc168302134)

[1. Динамика в броя на регистрираните домашни кучета 21](#_Toc168302135)

[2. Контрол 2](#_Toc168302136)2

[3. Предприети корективни действия от страна на ОДБХ 23](#_Toc168302137)

[VIII. АНАЛИЗ НА ИЗПЪЛНЕНИЕТО ПО ОБЩИНИ 24](#_Toc168302138)

[IX. СТЕПЕН НА ПОСТИГАНЕ НА ОЧАКВАНИТЕ РЕЗУЛТАТИ 43](#_Toc168302139)

[X. КОНСТАТИРАНИ НЕСЪОТВЕТСВИЯ. МЕРКИ, ПРЕДПРИЕТИ ОТ БАБХ, ЗА ПОДОБРЯВАНЕ И ЕФЕКТИВНО ОВЛАДЯВАНЕ ПОПУЛАЦИЯТА ОТ БЕЗСТОПАНСТВЕНИТЕ КУЧЕТА НА ТЕРИТОРИЯТА НА СТРАНАТА 44](#_Toc168302140)

[XI. ПРЕПОРЪКИ 4](#_Toc168302141)4

[XII. ЗAКЛЮЧЕНИЯ 46](#_Toc168302142)

# **І. ОСНОВНИ ПОЛОЖЕНИЯ**

В съответствие с разпоредбите на Закона за защита на животните (ЗЗЖ), изпълнителният директор на Българската агенция по безопасност на храните (БАБХ) представя в Министерство на земеделието и храните Отчет за изпълнение на Националната програма за овладяване на популацията на безстопанствените кучета на територията на Република България за 2024 г.

С писмо № ЗЖ-10/03.01.2025 г. на изпълнителния директор на БАБХ, изпратено до директорите на Областните дирекции по безопасност на храните (ОДБХ), се изискаха обобщени доклади за дейността на общините за изпълнението на общинските програми за овладяване популацията на безстопанствените кучета през 2024 г.

Представеният отчет е изготвен на база обобщена информация от всички 265 общини в 28 области в Република България по отношение на изпълнението на приетите от общинските съвети програми за овладяване на популацията от безстопанствените кучета, в съответствие с изискванията на чл. 40, ал. 3 и 4 от ЗЗЖ.

# **II. ЦЕЛ**

Към момента популацията на безстопанствените кучета, намиращи се на територията на страната, представлява сериозен обществен проблем, водещ до последствия от здравен, социален, екологичен, битов и икономически характер.

Осигуряването на здрава, спокойна и безопасна среда за хората, както и здравето и благосъстоянието на безстопанствените животни, е от съществено важно значение.

Процесът, свързан с овладяването на популацията на безстопанствените кучета е многоетапен. За осъществяването на ефективен контрол се изисква прилагането на единен подход на национално ниво.

Част от дългосрочните и ефективните мерки, регламентирани в **Националната програма за овладяване популацията на безстопанствените кучета на територията на Република България,** (*в сила от 14.03.2019 г.,**наричана за краткост Националната програма/програмата)* предвиждат:

* прилагане на механизми за осъществяване на ефективен контрол върху популацията на безстопанствените кучета и намаляването на числеността ѝ, предвидени в българското законодателство;
* контрол при отглеждането, развъждането и търговията с кучета, съгласно разпоредбите на законодателството;
* повишаване културата на отглеждане на домашни кучета и въвеждане на задължителна кастрация на домашните любимци чрез актуализация на сега действащото национално законодателство. Основополагащо значение за постигането на оптимални резултати от прилагането и изпълнението на програмата, и на заложените в нея цели имат:
* **редуциране на броя** на безстопанствените кучета и установяване на стабилен контрол върху популацията им;
* **минимизиране на рисковете** от разпространението на заболявания, пренасяни от безстопанствените кучета, в т. ч. и зоонози;
* **увеличаване** на информираността, отговорността и активността на гражданите при отглеждане на домашни кучета.

Съгласно изискванията на ЗЗЖ всяка община приема своя (общинска) програма за овладяване популацията на безстопанствените животни, в която трябва да бъдат разработени конкретни, дългосрочни и устойчиви мерки за ефективно постигане на националните цели, а именно:

* **осигуряване на по-здрава и защитена среда** за населението и за животните чрез минимализиране риска от свободно движещи се безстопанствени кучета, които много често са глутници от по няколко животни и от разпространението на заразни болести и възникване на зоонози;
* **регистрация и надзор** на безстопанствените кучета;
* **обработка на безстопанствените кучета чрез масова кастрация** (залавяне на всички кучета във фертилна възраст, приоритетно женски);
* **намаляване присъствието на безстопанствените кучета на обществени места** (улици, детски площадки, територии около детски градини и училища, междублокови пространства, болници, паркове, автогари и ЖП гари, спирки и др.);
* **ефективен контрол на отглеждането, развъждането и търговията** с кучета, предвидени в българското законодателство - регистрация на всички обекти за развъждане и търговия с кучета, съгласно изискванията на чл. 137 от Закона за ветеринарномедицинската дейност (ЗВД);
* **завишаване на контрола върху отглеждането на домашни любимци** (контрол върху отглеждането на животните, респ. размножаването им, безотговорното отношение към поколението им и най-вече изоставянето им от страна на техните собственици);
* **идентификация, регистрация и въвеждане на данни за кучетата** на територията на страната в Интегрираната информационна система на БАБХ – ВетИС;
* **предотвратяване и преустановяване на незаконна търговия** с безстопанствени кучета и преустановяване на нерегламентирания им транспорт в и извън границите на страната ни;
* **съвместна работа с практикуващите ветеринарни лекари**, работещи във ветеринарномедицински заведения, регистрирани на територията на страната;
* **провеждане на осиновителски кампании** за намиране на (нови) собственици на настанените в приют животни;
* **стимулиране на активността на гражданите** и тяхното адекватно съдействие за решаване на проблемите, към които тези програми са насочени;
* **засилване на обществения контрол и контрола на държавните органи** при работата по овладяване на популацията на безстопанствените кучета на територията на страната;
* **събиране на средства чрез дарителски кампании** за общинските/ частни приюти за безстопанствени животни.

**Проблемът с популацията на безстопанствените кучета на национално ниво е пряко свързан с:**

* **нерегламентирано, неконтролируемо и безотговорно размножаване на домашни любимци и изоставяне на техните приплоди на улиците;**
* **недостатъчна информираност на населението за задълженията и отговорностите при отглеждането на домашни кучета, в т. ч. и тяхната кастрация;**
* **липсата на достатъчна популяризация на проблема, свързан с безстопанствените кучета и произлизащите от него рискове;**
* **липса на законодателство по отношение на отстояние, допустим брой за отглеждане на домашни любимци и задължителни реквизити за онлайн търговията към момента на изготвяне на отчета.**

Притежаването на домашен любимец е голяма радост за стопаните, но същевременно и важна морална и обществена отговорност. Изключително важно е преди предприемането на тази стъпка всеки човек да бъде добре информиран за отговорностите и задълженията му като собственик на домашен любимец.

В аспектите на общественото здраве и сигурност и на хуманното отношение към животните, нашата цел е да се ограничи и преустанови изоставянето на домашни любимци чрез повишаване на информираността на техните стопаните за отговорностите и задълженията им не само към домашните им любимци, а и към обществото.

Освен да забелязват и докладват за наличието на безстопанствени животни на дадена територия, гражданите следва да проявяват нетърпимост към лошите практики за изоставяне на животните. Целта е стриктното спазване на действащата законодателна рамка и създаването на здрава и спокойна среда за хората, както и подобряване на условията за хуманно отношение към животните.

На европейско ниво, с активното участие и на български експерти, се работи по изготвяне на проект на нов **Регламент на Европейския парламент и на Съвета относно хуманното отношение към кучета и котки и тяхната проследимост**. Целта е въвеждането на европейски разпоредби, които да допринесат за подобряване на условията за отглеждане и развъждане на домашните любимци; ефективна борба с лошите практики при търговия и транспорт; по-добра попроследимост и по-строг контрол.

Към днешна дата всяка от държавите членки приема и работи по свои национални правила за справяне с този проблем и за постигане на желаните цели. Предприетите мерки в различните държави членки на ЕС варират в широки граници, но са в унисон с изискванията, политиките и принципите на Световната организация по здравеопазване на животните (The World Organisation for Animal Health - WOAH). В Кодекса за здравеопазване на сухоземните животни на WOAH са записани необходимите условия за развитието на ветеринарната служба в страната, а именно: вертикална система с пряко подчинение на правителството. Този Кодекс следва да се прилага в своята цялост от ветеринарните власти на всички страни членки на WOAH. Прилагането на законодателството и изпълнението на предприетите мерки попадат в обхвата на компетентността на държавите членки.

Многократно през последните години е повдигана темата за сформиране на звено зоополиция, което да има правомощия за контрол на всички нива и да обхваща процесите от развъждането на домашните любимци до тяхната търговия (физическа или онлайн). Да има определени ясни и точни правила за работа, структура, действия и т.н. Към днешна дата се наблюдава невинаги добра и ясна координация между отделните институции, което предизвиква недоволоство сред гражданите и обществеността.

# **III. ОБЩА ИНФОРМАЦИЯ**

Към момента прилагането на общинските програми за овладяване популацията на безстопанствените кучета на места в страната все още не е достатъчно ефективно. Като водещи причини за това могат да се посочат: недостатъчна или напълно липсваща финансова обезпеченост на някои общини, липса на добра координация и комуникация на институционално ниво, липса на кадри, недостатъчно заплащане на труда, текучество на персонала и размиване на отговорностите между тях.

Това наложи необходимостта от приемането на Национална програма за овладяване популацията на безстопанствените кучета на територията на Република България, на основание чл. 40, ал. 1 от ЗЗЖ (с Решение на Министерски съвет на Република България от 14.03.2019 г.)., като „инструмент“ за създаването и въвеждането на единен, интегриран и дългосрочен подход на национално ниво, целящ управление на съществуващите популации от безстопанствени животни.

Основополагащ етап в изпълнението на Националната програма е прилагането на последващ мониторинг, включващ система от наблюдения, анализи и оценка на дадени действия и събития, имащи пряко отношение към изпълнението на заложените цели.

Получаването на реална информация за динамиката на популацията на безстопанствените кучета на територията на страната дава възможност за предприемане на максимално ефективни мерки и корективни действия, при установена необходимост.

# **IV. ОБЩИ АНАЛИЗИ, ЗАКЛЮЧЕНИЯ И ОБОБЩЕНИЕ**

През 2021 г. в Държавен вестник, бр. 11 от 2021 г. е обнародвана издадената от министъра на земеделието и храните Наредба № 4 от 2021 г. за прилагане на Националната програма за овладяване популацията на безстопанствените кучета на територията на Република България и за процедурите по нейното изпълнение, механизма на финансиране и отчетност (Наредба № 4 от 2021 г.). В наредбата са регламентирани подробно:

* реда за прилагане на Националната програма и процедурите по нейното изпълнение;
* изискванията към общинските програми и планове по чл. 40, ал. 3 от Закона за защита на животните за изпълнение на Националната програма;
* механизма на финансиране и отчетност;
* контрол за спазване изискванията в наредбата.

Изпълнението на наредбата е „ключът“ към утвърждаването на единен подход за цялата страна по отношение на овладяването на популацията на безстопанствените кучета.

**Във връзка с разпоредбите на чл. 3, ал. 1 и 2 от Наредба № 4 от 2021 г. през м. януари 2024 г. е изпратено уведомление от МЗХ до Национално сдружение на общините в Република България за започване на преброяването на безстопанствените кучета на територията на всяка община за 2024 г., което да се извърши в периода по чл. 7, ал. 1 от Наредбата (март - юни или септември - ноември). При преброяването се спазват изискванията и сроковете, определени в чл. 4-6 от цитирания по-горе нормативен акт.**

**Резултатите от извършеното преброяване на територията на страната през 2024 г. по чл. 7, ал. 2 от Наредба № 4 от 2021 г. ще бъдат представени в** Обобщен доклад от извършено преброяване на безстопанствените кучета на територията на Република България през 2024 г.

В настоящия отчет по-долу са представени данни от извършеното преброяване на общините, съгласно изискванията на чл. 3, ал. 1 и 2 от Наредба № 4 от 2021 г.

**Към момента, въпреки приемането на Националната програма и на Наредба № 4 от 2021 г., изпълнението на програмите от общините в България продължава да бъде изключително трудно, а в повечето места частично.**

Все още се наблюдават: скитащи кучета по улиците; т.н. „кучешко разселване“ от едно населено място в друго; приюти със запълнен капацитет, въпреки масовото осиновяване на животни, в т. ч. и от чуждестранни граждани; инцидентити с нападнати и нахапани граждани от кучета, нерядко довели до смъртните случаи на граждани; настаняване на голям брой безстопанствени кучета в домове (имоти) в урбанизирани зони, водещи до сериозни проблеми (нарушаване на спокойствието и хигиенните норми; непрестанен лай) за живущите граждани в съседство на тези обекти и др.

Предвид неравностойната финансова и материална обезпеченост на общините в България, периодът необходим за адаптиране на общинските програми към Националната програма е с различна продължителност.

Досегашният опит показва, че за оптималното изпълнение на предприетите мерки и за осъществяването на ефективен контрол трябва да се предприемат действия и инициативи, изискващи участието на повече от една институция, ангажирани с поставения въпрос.

Основополагащо значение за разрешението на проблема, свързан с популацията на безстопанствените кучета има готовността на държавните ведомства, общините, ветеринарните лекари и неправителствените организации да работят в тясно сътрудничество, прилагайки интегриран, цялостен и дългосрочен подход за управление на съществуващите популации и предотвратяване появата на нови.

За извършването на общ анализ и оценка на ситуацията в национален мащаб ключова роля имат приетите от общинските съвети програми за овладяване на популацията от безстопанствените кучета в страната, в съответствие с изискванията на чл. 40, ал. 3 от ЗЗЖ.

Засиленото присъствие на безстопанствени животни (кучета и котки) в определени екологични ниши на градската среда продължава да бъде важен обществен проблем.

Броят на инцидентите с хора, предизвикани от безстопанствени кучета, (ухапвания, нападения и др.) все още не показва тенденция за намаляване.

България продължава да заема една от водещите позиции в световен мащаб по брой заболели хора от ехинококоза, в разпространението на която основен принос имат необезпаразитените безстопанствени кучета.

С оглед освобождаването на определени ниши от присъствието на безстопанствени животни, предимно в урбанизираните територии (детски площадки, детски градини, училища, спирки, гари, болници, подлези и междублокови пространства) е необходимо гражданите да преустановят храненето им. Това ще помогне за освобождаване на тези територии и за осигуряване на спокойствие сред населението.

Опитът показва, че при намаляване популацията на безстопанствените кучета екологичната им ниша се запълва от безстопанствени котки. В тази връзка е резонно от общините да се организира и извършва преброяване и на безстопанствените котки, като при увеличена популация следва да се предприемат съответните мерки и действия, съгласно чл. 56 от ЗЗЖ.

**Националната програма** представлява важен способ за контролиране популацията на безстопанствените животни на територията на страната и освобождаването на улиците от тях.

За ефективното изпълнение на мерките, включени в националната програма е необходимо да се обединят съвместните усилия и работата в тясно сътрудничество на цялото общество, заедно със съответните компетентни органи.

# **V. СЪСТОЯНИЕ И ДИНАМИКА НА ПОПУЛАЦИЯТА НА БЕЗСТОПАНСТВЕНИ КУЧЕТА КЪМ 31 ДЕКЕМВРИ 2024 Г. ОБЩО ЗА СТРАНАТА И ПО ОБЛАСТИ**

## **1. Обобщени данни по области за изпълнение на общинските програми за овладяване на популацията от безстопанствени кучета за 2024 г.**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **Област** | **Брой общини\*** | **Изпълнение на програмите за овладяване популацията на безстопанствени кучета** | | **Данни за обработени безстопанствени кучета** | | | | | | | | **Брой извършени проверки от ОВЛ за изпълнение на програмите за овладяване популацията от безстопанствените кучета** | **Брой извършени проверки на Ж.О., които са под контрола на ОДБХ** | **Констатации; Предприети мерки; Административни санкции, предвидени в ЗВД и ЗЗЖ** |
| **Регистрирани приюти за безстопанствени животни по реда на чл. 137 от ЗВД** | **Преброени** | **Заловени** | **Брой кучета, обработени и върнати по места** | **Осиновени** | **Евтаназирани** | **Умрели** | **Брой регистрирани безстопанствени кучета, въведени във ВетИС** |
| **ДА** | **НЕ** |
| Благоевград | 14 | 13 | 1 | 2 | 1966 | 1057 | 893 | 156 | 6 | 58 | 720 | 10 | 1 | 0 |
| Бургас | 13 | 13 | 0 | 5 | 757 | 1014 | 627 | 429 | 2 | 13 | 674 | 4 | 7 | 0 |
| Варна | 12 | 10 | 2 | 8 | 3254 | 791 | 494 | 246 | 2 | 25 | 791 | 10 | 18 | 0 |
| Велико Търново | 10 | 10 | 0 | 3 | 1670 | 1050 | 633 | 374 | 0 | 17 | 1068 | 5 | 3 | 8 |
| Видин | 11 | 11 | 0 | 2 | 864 | 209 | 187 | 28 | 0 | 0 | 209 | 12 | 2 | 0 |
| Враца | 10 | 10 | 0 | 4 | 1985 | 691 | 627 | 53 | 0 | 8 | 691 | 10 | 4 | 1 |
| Габрово | 4 | 4 | 0 | 4 | 435 | 361 | 133 | 120 | 0 | 18 | 369 | 4 | 4 | 1 |
| Добрич | 8 | 8 | 0 | 2 | 1462 | 971 | 905 | 46 | 3 | 7 | 391 | 6 | 25 | 5 |
| Кърджали | 7 | 7 | 0 | 2 | 1569 | 556 | 484 | 27 | 0 | 0 | 550 | 10 | 3 | 1 |
| Кюстендил | 9 | 4 | 5 | 3 | 1685 | 454 | 616 | 20 | 24 | 18 | 544 | 9 | 3 | 0 |
| Ловеч | 8 | 8 | 0 | 1 | 1256 | 635 | 620 | 37 | 0 | 3 | 374 | 6 | 1 | 0 |
| Монтана | 11 | 11 | 0 | 1 | 779 | 367 | 367 | 42 | 0 | 0 | 367 | 13 | 28 | 24 |
| Пазарджик | 12 | 10 | 2 | 1 | 568 | 407 | 458 | 89 | 8 | 34 | 96 | 12 | 6 | 0 |
| Перник | 6 | 6 | 0 | 4 | 841 | 687 | 585 | 251 | 0 | 20 | 1166 | 18 | 7 | 0 |
| Плевен | 11 | 11 | 0 | 3 | 416 | 348 | 348 | 67 | 0 | 0 | 5 | 11 | 3 | 0 |
| Пловдив | 18 | 15 | 3 | 2 | 1171 | 755 | 586 | 207 | 2 | 21 | 764 | 18 | 12 | 7 |
| Разград | 7 | 7 | 0 | 2 | 2211 | 558 | 464 | 120 | 0 | 5 | 558 | 13 | 2 | 0 |
| Русе | 8 | 8 | 0 | 2 | 1601 | 899 | 772 | 326 | 1 | 133 | 679 | 2 | 1 | 0 |
| Силистра | 7 | 0 | 0 | 3 | 1 011 | 473 | 246 | 102 | 0 | 7 | 443 | 7 | 3 | 2 |
| Сливен | 4 | 4 | 0 | 1 | 189 | 513 | 476 | 42 | 31 | 170 | 35 | 1 | 1 | 0 |
| Смолян | 10 | 9 | 1 | 0 | 658 | 114 | 114 | 11 | 0 | 4 | 114 | 10 | 2 | 2 |
| София град | 1 | 1 | 0 | 7 |  | 1574 | 1168 | 525 | 3 | 405 | 1168 | 3 | 15 | 6 |
| София-област | 22 | 21 | 1 | 5 | 1602 | 772 | 706 | 49 | 4 | 13 | 1296 | 25 | 8 | 6 |
| Стара Загора | 11 | 10 | 1 | 2 | 1327 | 751 | 524 | 183 | 3 | 62 | 708 | 12 | 4 | 7 |
| Търговище | 5 | 5 | 0 | 3 | 1101 | 406 | 336 | 74 | 0 | 0 | 84 | 5 | 6 | 2 |
| Хасково | 11 | 10 | 1 | 2 | 970 | 184 | 157 | 21 | 0 | 1 | 141 | 17 | 5 | 2 |
| Шумен | 10 | 10 | 0 | 2 | 1743 | 727 | 474 | 61 | 0 | 8 | 663 | 3 | 9 | 0 |
| Ямбол | 5 | 5 | 0 | 6 | 655 | 279 | 129 | 72 | 3 | 21 | 266 | 9 | 0 | 3 |
| **Общо** | **265** | **241** | **17** | **82** | **33 746** | **17 603** | **13502** | **3778** | **92** | **1071** | **14934** | **265** | **183** | **77** |

*Табл. 1: Обобщени данни по области за безстопанствени кучета за 2024 г.*

*\* Данните за общ брой преброени безстопанстшени кучета е на база изшършено преброяване в 27 области в страната.*

## **2. Финансиране на програмите за овладяване на популацията на безстопанствени кучета на територията на Република България за 2024 г.**

В съответствие с изискванията на чл. 40б от ЗЗЖ, дейностите по изпълнението на Националната програма се финансират със средства от:

1. държавен бюджет;
2. общински бюджет;
3. дарения от физически и юридически лица;
4. международни програми и проекти.

Съгласно разпоредбите на ЗЗЖ, Общинските съвети приемат Програми за овладяване на популацията на безстопанствените кучета и предвиждат средства за изпълнението им.

# **VI. ИЗПЪЛНЕНИЕ НА МЕРКИТЕ, ВКЛЮЧЕНИ В НАЦИОНАЛНАТА ПРОГРАМА ЗА ОВЛАДЯВАНЕ ПОПУЛАЦИЯТА НА БЕЗСТОПАНСТВЕНИТЕ КУЧЕТА НА ТЕРИТОРИЯТА НА РЕПУБЛИКА БЪЛГАРИЯ – СТОЙНОСТИ НА ИНДИКАТОРИТЕ ЗА ИЗПЪЛНЕНИЕ КЪМ 31 ДЕКЕМВРИ 2024 г.**

## **1. Преброяване на безстопанствените кучета**

Преброяването на безстопанствените кучета се извършва в периода от март - юни или септември – ноември, веднъж на всеки две години до приключване изпълнението на Националната програма, съгласно изискванията на чл. 7 от Наредба № 4 от 2021 г.

В настоящият отчет са представени данни от преброяването на общини, извършено през 2024 г., съгласно изискванията на чл. 3, ал. 1 и 2 от Наредба № 4 от 1.02.2021 г.

През 2024 г. са изпратени обобщени данни за извършено преброяване от 27 ОДБХ на територията на страната, представени по-горе в *табл. 1 Обобщени данни по области за безстопанствени кучета за 2024 г.* На територията на област София градпрез 2024 г.не е извършено преброяване на безстопанствените кучета.

Общият брой на преброените безстопанствените кучета на територията на Република България за 2024 г. е 33 746, за 2023 г. – 19 985 броя, а за 2022 г. – 35 020 броя.

Важно е да се отбележи, че преброяването на безстопанствените кучета се извършва на веднъж на всеки две години до приключване изпълнението на Националната програма и посочените по-горе данни за 2024 г. са от 27 области в страната; за 2023 г. са от извършено преброяване в 22 области и за 2022 г. от 28 области.

Информацията за броя на преброените безстопанствени кучета за трите години - 2022, 2023 и 2024 е представена на фиг. 1.

*Фиг. 1: Сравнение на данните за преброените безстопанствени кучета за последните   
3 години – 2022 г., 2023 г. и 2024 г.*

Въз основа на получените данни може да се направи извод, че броят на безстопанствените кучета, преброени през 2024 г. е по-малък от този през 2022 г., когато е извършено официално преброяване, в изпълнение на уведомление, изпратено от министъра на земеделието и храните до Национално сдружение на Общините в Република България. Забелязва се увеличение на преброените кучета през 2024 г. спрямо 2023 г.

В изпълнение на общинските програми за овладяване на популацията на безстопанствените кучета през 2024 г., са заловени **17 603 броя** животни, от които **3 778 броя** са осиновени.

Броят на заловените кучета е намалял с **1 892** спрямо 2023 г., когато техният брой е бил **19 495**, от които **3 999 броя** са осиновени. През 2022 г. техният броя е бил **20 046** **броя**, от които **4 653 броя** осиновени. В процентно съотношение, броят на заловените безстопанствени кучета през **2024 г**. е намалял с **10%** спрямо **2023 г**. и с **12%** спрямо **2022 г.** Броят на осиновените безстопанствени кучета през **2024 г.** е намалял с **5%** спрямо **2023 г.** и с **19 %** спрямо **2022 г.**

От представените данни за 2024 г. се забелязва спад в броя на заловените безстопанствени кучета и осиновяванията на територията на страната спрямо 2023 г.

И през 2024 г. продължава да се наблюдава тенденцията граждани/неправителствени организации за защита на животните, самоинициативно, без да имат сключен договор с дадена община за изпълнение на мерките, включени в общинските програми, събират от улиците на различни населени места безстопанствени кучета и настаняват животните в частни домове/имоти (къщи с дворове). Най-често за целта се използват имоти (дворове с къщи) предимно в малки населени места (села).

При извършени проверки по сигнали за отглеждане на голям брой кучета в частни имоти, най-често лицата, полагащи грижи за животните заявяват, че същите са домашни любимци и са заловени от улиците на различни населени места.

В действащото национално ветеринарномедицинско законодателство все още **няма въведено ограничение за броя на отглежданите домашни любимци.** Въведени са ограничения по отношение на изискуемата площ, на която могат да се отглеждат домашните любимци - чл. 34 от ЗЗЖ.

В чл. 176, ал. 1 и 2 от ЗВД е регламентирано задължение на собствениците **на обекти**, в които се отглеждат, развъждат и/или предлагат домашни любимци **с цел търговия**, на пансиони, изолатори и приюти за животни да ги регистрират по реда на [чл. 137](https://web.apis.bg/p.php?i=198384&b=0#p43300889) от същия закон. Изискванията към тези обектите са посочени в Наредба № 41 от 10.12.2008 г. за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни.

Най-често такива имоти, в които се отглеждат животните, не отговарят на горепосочените изисквания.

Има случаи, при които лицата, полагащи грижи за безстопанствени животни, прехвърлят данните за собствеността на тези кучета в интегрираната информационна система на БАБХ – ВетИС, като собственост на дадена община, без нейното знание и съгласие.

В други случаи се залавят кучета, които са идентифицирани и въведени във ВетИС, като собственост на дадена община, но бидейки заловени и незаконосъобразно „осиновени“, собствеността на същите в системата се прехвърля върху новите „осиновители“. Често такива кучета се предоставят незаконно за осиновяване от трети лица, предимно в чужбина. Съответната община не намира тези кучета за залавяне, обработка и връщането им по местата на залавяне (чл. 47, ал. 3 от ЗЗЖ), респективно няма данни за тяхното местонахождение. Във връзка с гореизложеното, в дадени общини липсва информация за местонахождението на тези безстопанствени кучета.

Информацията за броя на заловените безстопанствени кучета е илюстрирана на фиг. 2.

*Фиг. 2: Сравнение на данните за заловените безстопанствени кучета за последните 3 години –*

*2022 г., 2023 г. и 2024 г.*

Динамиката в броя на осиновените кучета в страната е представена на фиг. 3.

*Фиг. 3: Сравнение на данните за осиновените безстопанствени кучета за последните 3 години – 2022 г., 2023 г. и 2024 г.*

Броят на кастрираните, обработени и върнати по местата на залавянето им безстопанствени кучета, съгласно чл. 47, ал. 3 от ЗЗЖ, **през 2024 г**. е **13 502**, **през 2023 г.** е **15 051**, а през **2022 г.** – **14 399** броя.

Броят им показва намаление с 10,3% (или с 1 549 броя) в сравнение с 2023 г. и намаление с 6,3% (897 броя) спрямо 2022 г.

Въз основа на получените данни се наблюдава намаление на обработените и върнати по места безстопанствени кучета спрямо 2023 г. и спрямо 2022 г.

Числовите стойности за обработените и върнати по местата на залавянето им безстопанствени кучета са представени на фиг. 4.

*Фиг. 4: Сравнение на данните за обработените и върнати по места безстопанствени кучета за*

*последните 3 години – 2022 г., 2023 г. и 2024 г.*

От данните за 2024 г. се забелязва намаление в броя на заловените, кастрираните, обработените и върнатите по местата на залавянето им кучета спрямо предходния отчетен период за 2023 г. и спрямо 2022 г.

Данните за кастрирани, обработени и върнати по места безстопанствени кучета за 2022 г., 2023 г. и 2024 г. са представени в таблица 2.

|  |  |  |  |
| --- | --- | --- | --- |
|  | **2022 г.** | **2023 г.** | **2024 г.** |
| Заловени кучета | 20 046 | 19 495 | 17 603 |
| Осиновени кучета | 4 653 | 3 999 | 3 778 |
| Обработени и върнати  по места кучета | 14 399 | 15 051 | 13 502 |

*Табл. 2: Сравнение на* *данните за кастрирани, обработени и върнати по места безстопанствени кучета за последните 3 години – 2022 г., 2023 г. и 2024 г.*

Срокът на действие на националната програма е обвързан пряко със заложените нива на кастрация на безстопанствените кучета, посочени в т. 8. 1. „Мерки за овладяване и контрол на популацията на безстопанствените кучета чрез кастрация“ към раздел 8 „Мерки по програмата“ от същата. От представените по-горе данни за преброени, заловени и обработени безстопанствени кучета за 2022 г., 2023 г. и 2024 г. могат да се направят следните изводи за:

1. 2022 г. процентът, изчислен на горепосочената база - преброени (35 020 бр.) и обработени безстопанствени кучета (14 399 бр.), е 41 % или заложените нива на масова кастрация не са изпълнени (не е постигнато 70 % ниво);

2. 2023 г. процентът, изчислен на горепосочената база **е условен и не напълно обективен, тъй като са взети данни от преброяването на 22 области в страната** - преброени (19 985 бр.) и обработени безстопанствени кучета (15 051 бр.), е 75 %. Данните за 2023 г. показват изпълнение на заложените цели, т. е. постигнато е ниво на кастрация, не по-ниско от 70 %;

3. 2024 г. процентът, изчислен на горепосочената база - преброени (33 746 бр.) и обработени безстопанствени кучета (13 502 бр.), е 40% или заложените нива на масова кастрация не са изпълнени (не е постигнато 70 % ниво).

От представените данни може да се направи извод, че за 2024 г. и 2022 г. заложените нива на кастрация на кучетата не са достигнати, за разлика от 2023 г., когато данните са били задоволителни. Но тези данни за 2023 г. са „условно задоволителни“, тъй като през 2023 г. не е извършено официално преброяване. Данните за преброени безстопанствени кчуета, използвани за изислението са на база получени данни от преброяване от 22 ОДБХ.

Много често срещан проблем се оказва липсата на ветеринарни лекари, работещи в приютите и съчетаването на дейностите им – присъствие във всички екипи по време на залавяне на безстопанствените кучета, ветеринарномедицинска обработка на заловените кучета, лечение и документална обработка на досиетата на животните в приюта. Непрестанното присъствие на ветеринарните лекари в приютите често се оказва невъзможно, предвид задължителното изискване на законодателството за постоянно присъствие на лекаря в екипите за залавяне на животни.

Броят на преброените спрямо този на заловените безстопанствени кучета е със значителна разлика. Причината за това е съществуващата абсолютна физическа и практическа невъзможност за залавянето на всички преброени безстопанствени кучета, по обективни причини. В тази връзка считаме, че е статистически по-достоверно за изчисляване нивото на кастрация да се използват данните за заловени и обработени безстопанствени кучета за съответния период. Съотношението на горепосочените показатели (заловени и обработени безстопанствени кучета) има следният числов израз по периоди, както следва за:

1. 2022 г. – заловени (20 046 бр.) и обработени (14 399 бр.). Процентът на изпълнение е 71,8 %, като отново имаме изпълнение на заложените нива на кастрация;

2. 2023 г. – заловени (19 495 бр.) и обработени (15 051бр.). Процентът на изпълнение е 77,2 %, отново показва изпълнение на заложените нива на кастрация;

3. 2024 г. – заловени (17 603 бр.) и обработени (13 502 бр.). Процентът на изпълнение е 76,7 %, отново показва изпълнение на заложените нива на кастрация.

На официалния сайт на БАБХ е публикувана Стандартна оперативна процедура (СОП) за движение на домашни любимци с нетърговска цел и за сертифициране при транспорт на домашни любимци с търговска цел, с цел прилагането на единен подход, гарантиращ спазването на разпоредбите на действащото европейско и национално законодателство. Документът е достъпен на следният електронен адрес: <https://bfsa.egov.bg/wps/portal/bfsa-web/activities/animal.health.and.welfare/standard-operating-procedures>

С цел осиновяване, домашни любимци са транспортирани най-често за следните държави: Германия, Англия и Нидерландия. Процентът на осиновените кучета и през 2024 г. остава най-висок в областите София град, Перник, Бургас, Велико Търново, Русе, София област.

Запазва се непроменена тенденцията за увеличение броя на безстопанствените кучета предимно в края на летния сезон и началото на есента, когато много собственици изоставят домашните си любимци, използвани през този период за охрана.

В малките населени места на страната, предимно в обезлюдени села и махали, живеят голям брой самотни възрастни хора, което налага необходимостта от отглеждане/притежаване на куче – пазач. Тези животни се помещават най-често във външни дворове. Поради финансови затруднения, отдалеченост на тези места от големите градове, както и липсата на ветеринарномедицинско обслужване, кучетата не са кастрирани и идентифицирани.

Една от основните причини за появата на голям брой нови некастрирани кучета, основно в общинските центрове се дължи на факта, че част от градското население на страната продължава да транспортира нежеланите приплоди на домашните си любимци към други градове и села, където те биват изоставени.

***Практическият опит показва, че изоставянето на домашните любимци и изхвърлянето на нежеланите им приплоди е постоянен процес, водещ до непрекъснато увеличение на популацията на безстопанствени кучета на територията на страната. В съчетание с финансовите затруднения (ограничен бюджет), изпитвани от доста общини, проблемът с овладяването на популацията продължава да бъде трудно преодолим. В тази връзка като корективна мярка се предвижда законодателна промяна, а именно задължителна кастрация на домашни кучета.***

Непрекъснатата поява на нови безстопанствени кучета със статут на „изоставени домашни любимци“ поражда допълнителна невъзможност от страна на някои общини да се справят ефективно с изпълнението на мерките, заложени в общински им програми.

Измамните търговски практики са друга причина за изоставянето на голям брой домашни любимци. При покупка на нечистопородни кученца по-късно, когато стопаните установят, че закупените животни не притежават белезите на желаната от тях порода, често ги изоставят.

**2. Стойности на индикаторите за изпълнение към 31 декември 2024 г.**

* преброени безстопанствени кучета – 33 746 броя (извършено преброяване на територията на 27 области в страната);
* обработени безстопанствени кучета – 13 502 броя;
* заловени безстопанствени кучета – 17 603 броя;
* осиновени безстопанствени кучета – 3 778 броя.

## **3. Приюти за безстопанствени животни**

Българската агенция по безопасност на храните е разработила и поддържа в актуалност Национален регистър на приютите в Република България. В него се съдържа информация за адресите и капацитета на приютите, публично достъпна на интернет страницата на БАБХ:

<https://iisr.egov.bg/BABHRegsExt/pagesPublic/registers/registerAnimalDefault.xhtml?reg=55&locale=bg>

Броят на регистрираните приюти на територията на страната е 82 (осемдесет и два) след последната актуализация на регистъра, извършена през 2024 г.

Наблюдава се значителен ръст в броя на регистрираните приюти спрямо 2023 г. (77 бр.) и 2022 г. (71 бр.).

От общо 82 броя регистрирани приюти, намиращи се на територията на страната, около половината от тях са общински, а другата част – частни, собственост на неправителствени организации за защита на животните (НПО), фондации и други юридически лица, в чиято дейност е предвидено защита на животните.

На територията на страната само в обл. Смолян няма регистриран приют за безстопанствени животни.

От получените доклади прави впечатление, че повечето от частните приюти не подпомагат общините в изпълнението на общинските програми и не се сключват договори с тях.

Динамиката в броя на изградените приюти на територията на Република България е представена на фиг. 5.

*Фиг. 5: Сравнение на броя регистрираните приюти за безстопанствени животни на територията на старната за последните 3 години – 2022 г., 2023 г. и 2024 г.*

## **4. Разъдници**

Българска агенция по безопасност на храните (БАБХ) поддържа в актуалност публичен **регистър на развъдниците за кучета** в Република България, регистрирани по реда на чл. 137 от Закона за ветеринарномедицинската дейност, отговарящи на изискванията, посочени в *Наредба № 41 от 10.12.2008 г.*

Регистърът е достъпен на електронната страница на БАБХ, на следният електронен адрес:

<https://iisr.egov.bg/BABHRegsExt/pagesPublic/registers/registerAnimalDefault.xhtml?reg=56&locale=bg>

В него се съдържа актуална информация, относно: броят на регистрираните развъдници в България; капацитета на всеки обект; местонахождение и собственост на обектите.

## **5. Обекти за търговия с домашни любимци**

Българска агенция по безопасност на храните осъществява контрол по отношение на спазването на общите ветеринарномедицински и зоохигиенни изисквания към обектите, в които се отглеждат, развъждат и/или предлагат домашни любимци с цел търговия. Зоомагазините се регистриратпо реда на чл. 137 от ЗВД и в съответствие с изискванията на Наредба № 41 от 10.12.2008 г.

Към момента, нелегалната търговия с домашни любимци, предлагани за продажба предимно чрез различни сайтове (онлайн търговия) с кучета и котки представлява предизвикателство по отношение на физическия контрол и наблюдението на спазването на различни законодателни разпоредби, включващи правила за здравето на животните, търговията, вноса и хуманното отношение към тях.

Масово хората предпочитат да си закупят домашен любимец от различни електронни сайтове. По тази причина те често стават „жертви“ на измамни практики, а именно: продажба на животни с фалшиви документи, продажба на неидентифицирани животни или животни с неясен произход и здравен статус.

Във връзка с гореизложеното, съветваме лицата, които желаят да си купят домашен любимец, да направят справка в регистъра на БАБХ за регистрираните развъдници, тъй като само те са одобрени и лицензирани от компетентния орган да осъществяват този вид дейност.

Търговията с животни е обект на официален контрол от страна на БАБХ по отношение на спазването на **ветеринарномедицинските изисквания**, установени в действащото европейско и национално законодателство.

За регулиране на онлайн търговията и обявите за продажба на живи животни, в това число кучета и котки, както и ясна проследимост и гарантиране на здравния им статус са предприети законодателни промени, с които се цели да има ясни правила кой може да продава и какви са регулаторните механизми за подобен вид дейност.

Въпросите, свързани с различни търговски практики, в т. ч. и заблуждаващи, не са от компетенциите на БАБХ, тъй като агенцията не е институция с разследващи фунции.

# **VII. КУЧ****ЕТА, ОТГЛЕЖДАНИ КАТО КОМПАНЬОНИ – ДАННИ**

**Интегрирана информационна система на БАБХ - ВетИС**

Обобщени данни по области за домашните кучета за 2024 г., съгласно извършена справка в Интегрираната информационна система на БАБХ – ВетИС.

|  |  |  |  |
| --- | --- | --- | --- |
| **Област** | **Брой регистрирани домашни кучета** | **Брой регистрирани домашни кучета, въведени във ВетИС по местодомуване на животните** | **Корективни мерки от страна на ОДБХ при констатиране неизпълнение на чл. 39, ал. 2, т. 14 от ЗВД** |
| **Благоевград** | 665 | 665 | 0 |
| **Бургас** | 523 | 1066 | 11 |
| **Варна** | 1113 | 1113 | 0 |
| **Велико Търново** | 1765 | 1657 | 0 |
| **Видин** | 157 | 157 | 1 |
| **Враца** | 597 | 1253 | 0 |
| **Габрово** | 920 | 920 | 0 |
| **Добрич** | 141 | 529 | 0 |
| **Кърджали** | 73 | 281 | 0 |
| **Кюстендил** | 353 | 353 | 0 |
| **Ловеч** | 550 | 318 | 1 |
| **Монтана** | 87 | 503 | 0 |
| **Пазарджик** | 311 | 550 | 0 |
| **Перник** | 1350 | 683 | 1 |
| **Плевен** | 683 | 683 | 0 |
| **Пловдив** | 1 804 | 1 819 | 1 |
| **Разград** | 107 | 107 | 0 |
| **Русе** | 215 | 1298 | 0 |
| **Силистра** | 53 | 253 | 1 |
| **Сливен** | 400 | 295 | 2 |
| **Смолян** | 434 | 443 | 0 |
| **София град** | 17832 | 17832 | 0 |
| **София област** | 951 | 3601 | 2 |
| **Стара Загора** | 2580 | 3971 | 1 |
| **Търговище** | 82 | 853 | 13 |
| **Хасково** | 480 | 709 | 0 |
| **Шумен** | 334 | 334 | 0 |
| **Ямбол** | 1160 | 1160 | 2 |
| **Общо** | **35 720** | **43 406** | **36** |

*Табл.3: Обобщени данни по области за домашните кучета за 2024 г.*

В изпълнение на Заповед № РД 11-606 от 15.05.2012 г. на изпълнителния директор на БАБХ е предоставен достъп на регистрираните ветеринарни лекари в страната, вкл. и на работещите в приюти, до Интегрираната информационната система на БАБХ - ВетИС за задължително въвеждане на данни за всички идентифицирани от тях кучета.

## **1. Динамика в броя на регистрираните домашни кучета**

През 2024 г. броят на регистрираните домашни кучета към общините е **35 720**, през **2023 г.** е **24 381**, а през **2022 г.** – **24 558**.

От представените данни се забелязва значително повишение в броя на регистрираните домашни кучета през 2024 г. в сравнение с 2023 г. - с 11 339 броя и спрямо 2022 г. - с 11 162 броя.

През 2024 г. се наблюдава незначително увеличение в броя на предприетите корективни мерки от страна на ОДБХ при констатиране неизпълнение на изискванията на чл. 39, ал. 2, т. 14 от ЗВД – 36 броя спрямо 2023 г., когато броят им е бил 34 и намаление спрямо 2022 г. – 62 броя.

В сравнение с предходните отчетни периоди се забелязва следната тенденция:

– 2022 г. – регистрирани **24 558** броя домашни кучета, въведени във ВетИС – **29 676 броя;**

– 2023 г. – регистрирани **24 381** броя домашни кучета, въведени във ВетИС – **28 359 броя;**

– 2024 г. – регистрирани **35 720** броя домашни кучета, въведени във ВетИС – **43 406 броя.**

## **2. Контрол**

Важно е да се отбележи факта, че контролът по регистрацията на домашните кучета се осъществява от общините. Съгласно законовите разпоредби, посочени в чл. 178 от ЗВД, кметовете на общини, райони и кметства организират контрола за спазване изискванията по [чл. 172, т. 1 и 2](https://web.apis.bg/p.php?i=198384&b=0#p3365711), [чл. 173, т. 1](https://web.apis.bg/p.php?i=198384&b=0#p3365712) и [чл. 177, ал. 1, т. 3 и 4](https://web.apis.bg/p.php?i=198384&b=0#p3365716) от същия закон, за което административно наказващ орган е съответната община. Контролът по спазване на разпоредбите на чл. 174 от ЗВД също е от компетенциите на общините. Нарушенията по [чл. 426](https://web.apis.bg/p.php?i=198384&b=0#p6216986), [426а](https://web.apis.bg/p.php?i=198384&b=0#p29004281), [426б](https://web.apis.bg/p.php?i=198384&b=0#p29004282), [428](https://web.apis.bg/p.php?i=198384&b=0#p6216988) и [429](https://web.apis.bg/p.php?i=198384&b=0#p6216989) от закона се установяват с актове, съставени от инспекторите от общините и районите, съгласно чл. 472, ал. 4 от ЗВД, а наказателните постановления се издават от кметовете на общини и райони. Съгласно чл. 59, ал. 3, т. 2 от ЗЗЖ, органите на местната власт осъществяват контрол върху идентификацията и регистрацията на кучетата.

Българска агенция по безопасност на храните няма контролни функции върху общините по отношение на регистрацията на домашните кучета. Агенцията контролира регистрираните ветеринарни лекари по отношение на въвеждането на информацията за идентифицираните домашни кучета във ВетИС, съгласно чл. 39, ал. 2, т. 14 от ЗВД.

Във връзка с гореизложеното и съгласно представените данни, се наблюдава разлика между регистрираните в общините и въведените във ВетИС домашни кучета. Констатира се правопропорционално увеличение в броя на регистрираните и въведените домашни кучета във ВетИС спрямо 2023 г. и 2022 г.

Информацията за динамиката в броя на регистрирани и въведени във ВетИС домашни кучета за 2022 г., 2023 г. и 2024 г. е илюстрирана на фиг. 6.

*Фиг. 6: Динамика в броя на регистрираните и въведените във ВетИС домашни кучета за 2022 г., 2023 г. и 2024 г.*

В Интегрираната информационна система на БАБХ – ВетИС за 2024 г. са въведени данните за общо **58 340** броя регистрирани домашни и безстопанствени кучета, за  **2023 г.** - **43 720** броя, а п**рез 2022 г.** - **43 582** бр.

Динамиката в броя на въведените във ВетИС безстопанствени кучета, статистиката за 2022 г., 2023 г. и 2024 г. е следната:

*Фиг. 6: Брой безстопанствени кучета, въведените във ВетИС за 2022 г., 2023 г. и 2024 г.*

От представените данни се забелязва значително повишение на броя на въведените във ВетИС безстопанствени кучета за 2022 г. спрямо 2023 г. и 2024 г.

## 

## **3. Предприети корективни действия от страна на ОДБХ**

Брой извършени проверки от общинските ветеринарни лекари (ОВЛ) за изпълнението на общинските програми, проверки на обекти от ОДБХ и предприети мерки, са представени в табл. 3.

|  |  |  |  |
| --- | --- | --- | --- |
| **Предприети мерки и действия** | **2022 г.** | **2023 г.** | **2024 г.** |
| Проверки от ОВЛ за изпълнение на общинските програми | 310 | 271 | 265 |
| Проверки на обекти, под контрола на ОДБХ | 197 | 229 | 183 |
| Констатации и предприети мерки | 75 | 50 | 77 |

*Табл. 3 Обобщени данни за извършени проверки от ОВЛ, ОДБХ и предприети мерки за последните 3 години – 2022 г., 2023 г. и 2024 г.*

Наблюдаваната тенденция за увеличение в броя на въведените във ВетИС данни за безстопанствени и домашни кучета на територията на страната е показателна за засиления контрол на инспекторите от всички ОДБХ по отношение на извършените проверки на регистрираните ветеринарни лечебни заведения (ВЛЗ) и на ветеринарните лекари, за коректно изпълнение на разпоредбите на чл. 39, ал. 2, т. 14 от ЗВД, а именно: въвеждане на данните на регистрираните кучета.

От представените данни се забелязва значително увеличение в броя на извършените проверки от ОВЛ за изпълнение на общинските програми за овладяване популацията на безстопанствените кучета, за сметка на намален брой проверки в животновъдни обекти (приюти) под контрола на ОДБХ и увеличение в броя на предприетите корективни мерки.

Продължава да се наблюдава слаб интерес от страна на гражданите и занижен контрол по отношение на събирането на данъците от общините, дължими от собствениците на домашни кучета.

За притежаване на куче ежегодно се заплаща такса по [Закона за местните данъци и такси](https://web.apis.bg/p.php?i=10436&b=0), съгласно чл. 175, ал. 1 от ЗВД, с изключение на случаите, описани в чл. 175, ал. 2 от закона. **Съгласно чл. 175, ал. 3 от ЗВД, приходите от събраните такси постъпват в общинския бюджет и се използват за мероприятия, свързани с намаляване на броя на безстопанствените кучета**.

# **VIII. АНАЛИЗ НА ИЗПЪЛНЕНИЕТО ПО ОБЩИНИ**

На база на получените данни от всички 28 ОДБХ на територията на страната могат да се направят следните констатации – през 2024 г. е имало общини, които въпреки приемането на Националната програма са изпълнили частично разпоредбите на чл. 40, ал. 3 от ЗЗЖ, а именно:

* някои общини имат приети актуални програми, но не са работили по тях, поради „финансови затруднения“;
* други общини са работили по изтекли програми, като са предприети мерки по актуализирането им;
* част от общините са актуализирали общинските си програми, имат разработени актуални програми и план за действие на съответната община, но не е спазено изискването на чл. 40, ал. 3 от ЗЗЖ - общинските съвети да приемат програма за изпълнение на националната програма и план за действие на съответната община, които отговарят на изискванията на наредбата по ал. 2.

Съгласно чл. 69 от ЗЗЖ, кмет на община, който не организира изпълнението на програмата и плана по чл. 40, ал. 3, се наказва с глоба в размер от 1000 до 2000 лв., а при повторно нарушение глобата е в двоен размер. Съгласно разпоредбите на чл. 40, ал. 4 от същия закон, кметовете на общини организират изпълнението на програмата и плана по ал. 3. **Във връзка с гореизложеното, се наблюдава противоречие в законовите разпоредби на ЗЗЖ, което се явява пречка за предприемане на административни мерки от страна на ОДБХ към такива общини, а именно:**

Кметовете **са изготвили програма и план за съответната община, но същите не са приети от общинските съвети** по различни причини. **В такъв случай е налице невъзможност за изпълнение на разпоредбите на чл. 40, ал. 4 от ЗЗЖ, а именно организиране на изпълнението на програмата и плана. В действащото законодателство, в чл. 69 и чл. 70 от ЗЗЖ е предвидено предприемане на административнонакзателни мерки срещу кмет, който не организира изпълнението на програмата и плана по чл. 40, ал. 3 от ЗЗЖ. За случаи, при които общинските съвети не са приели програмата и плана, изготвени от кмета, респ. създават обективна невъзможност за изпълнението на същите, в законодателството не са регламентирани административнонаказателни мерки срещу общинските съвети.**

Някои общини в страната, които имат приети актуални общински програми, са работили частично по тях. Констатира се, че една част от общините в Република България работят по изтекли програми, като някои от тях са изработили актуални, които са внесени за гласуване от общинския съвет на съответните общини.

След извършения анализ на получената информация за 2024 г. е констатирано неефективно прилагане на действащото законодателство. В тази връзка, от БАБХ отново са предприети действия по засилване контрола върху дейността на кметовете и кметските наместници, като с официално писмо е разпоредено на съответните ОДБХ да предприемат корективи действия, в съответствие с административнонаказателните разпоредби от ЗЗЖ.

Общо седемнадесет (17) общини в страната не са изпълнявали общинските си програми, поради причини описани по-горе, за което от ОДБХ са предприети съответните корективни мерки.

През 2024 г. общ. Велинград е нямала актуална общинска програма за овладяване популацията на безстопанствените кучета – работено е по изтеклата програма. Наблюдава се напредък спрямо 2023 г., когато 3 общини в страната са нямали приети актуални общински програми.

На територията на страната двеста шестдесет и пет (265) общини имат приети актуални общински програми. На някои общини програмите са изтекли през 2024 г. и са изработени нови, които са внесени за гласуване от общинския съвет на съответната община. Част от общините, макар и с изтекли общински програми, и подготвени нови, част от които са в процес на гласуване, продължават да работят по тях. Това е от важно значение, тъй като в предходни отчетни периоди е имало общини, които са имали програми, но не са ги изпълнявали.

Информацията за динамиката в броя на приетите актуални общински програми през 2022 г., 2023 г. и 2024 г. е илюстрирана на фиг. 8.

*фиг. 8: Брой приети актуални общински програми през 2022 г., 2023 г. и 2024 г.*

Динамиката в броя на общините, които не са изпълнявали общинските програми за овладяване на популацията на безстопанствените кучета през 2022 г., 2023 г. и 2024 г. е представена посредством фиг. 9:

*фиг. 9: Брой на общините, които не са изпълнявали общинските програми за овладяване на популацията на безстопанствените кучета през 2022 г., 2023 г. и 2043 г.*

Броят на общините, които са имали приети актуални програми през 2022 г., 2023 г. и 2024 г. е предствен на фиг. 9:

*фиг. 9:Брой общини, които са имали приети актуални програми през 2022 г., 2023 г. и 2024 г.*

В табличен вид по**-**долу e представен отчет на изразходваните средства по области, във връзка с изпълнението на общинските програми за овладяване популацията на безстопанствените кучета на територията на страната за 2024 г.

|  |  |  |  |
| --- | --- | --- | --- |
| **№ по ред** | **Област** | **Брой общини** | **Изразходвани средства (лв.)  за 2024 г.** |
| **1.** | Благоевград | 14 | - |
| **2.** | Бургас | 13 | 874 105 |
| **3.** | Варна | 12 | 452 844 |
| **4.** | Велико Търново | 10 | 407 775 |
| **5.** | Видин | 11 | 168 707 |
| **6.** | Враца | 10 | 210 401 |
| **7.** | Габрово | 4 | 423 301 |
| **8.** | Добрич | 8 | 308 107 |
| **9.** | Кърджали | 7 | 124 270 |
| **10.** | Кюстендил | 9 | 238 300 |
| **11.** | Ловеч | 8 | 239 516 |
| **12.** | Монтана | 11 | 150 930 |
| **13.** | Пазарджик | 12 | - |
| **14.** | Перник | 6 | - |
| **15.** | Плевен | 11 | 121 969 |
| **16.** | Пловдив | 18 | 818 785 |
| **17.** | Разград | 7 | 120 000 |
| **18.** | Русе | 8 | 741 868 |
| **19.** | Силистра | 7 | 48 700 |
| **20.** | Сливен | 4 | 45 000 |
| **21.** | Смолян | 10 | 141 824 |
| **22.** | София град | 1 | 3 500 000 |
| **23.** | София област | 22 | - |
| **24.** | Стара Загора | 11 | 1 185 110 |
| **25.** | Търговище | 5 | 376 729 |
| **26.** | Хасково | 11 | 275 802 |
| **27.** | Шумен | 10 | 333 600 |
| **28.** | Ямбол | 5 | 200 629 |

***ЗАБЕЛЕЖКА****: Някои общини, в някои области не са предоставили информация относно изразходените средства във връзка с изпълнението на общинските програми за овладяване популацията на безстопанствените кучета на територията на страната за 2022 г., 2023 г. и 2024 г. Информацията се предоставя доброволно и има информативен характер. Общините нямат задължение да докладват на БАБХ размера на средствата, предвидени в общинските бюджети за изпълнението на мерките, определени в общинските програми за овладяване на безстопанствените кучета.*

|  |
| --- |
| **Резюме на изпълнението на общинските програми в 28-те области в страната** |

|  |
| --- |
| **1. Област Благоевград** |

През 2024 г. всички 14 общини на територията на обл. Благоевград са имали приети актуални общински програми.

В доклада си община Сатовча посочва, че е извършено преброяване през 2024 г., в съответствие с изискванията на чл. 7 от Наредба № 4/01.02.2021 г., но от преброените кучета са обработени само две, което не може да бъде отчетено като цялостно изпълнение на програмата.

От община Струмяни са провеждани образователни кампании сред гражданите, с насоченост овладяване на популацията на безстопанствените кучета.

Ежегодно служителите от отдел „Екология“ при община Разлог връчват протоколи по образец на собствениците на кучета - домашни любимци и собствениците на кучета, охраняващи стадата животни (овчарски кучета) за задълженията при отглеждането им, целящи овладяване на популацията на безстопанствените кучета.

От община Гоце Делчев са предоставени данни и материали за провеждани образователни кампании сред гражданите, целящи овладяване на популацията на безстопанствените кучета.

През 2024 г. от община Благоевград са провеждани многократни събирания, пресконференции, срещи с граждани, отговорни лица, официални ветеринарни лекари, кметове и природозащитници, целящи овладяване на популацията на безстопанствените кучета, но броят на животните по улиците непрекъснато расте, пускани са и сигнали от страна на Управителя на общински приют до прокуратурата относно лица, които изоставят или изхвърлят кучета на територията на община Благоевград ( включително от съседни общини), но за момента не са открити данни за лицата, които извършват подобна дейност. Има обявление на сайта на общината към собствениците на домашните любимци за извършване на кастрация на животните.

От община Белица са предоставени данни и материали за провеждани образователни кампании сред гражданите, целящи овладяване на популацията на безстопанствените кучета.

На сайта на община Банско са публикувани стратегии за овладяване популацията на безстопанствени кучета и котки, както и образователни публикации за правилата при отглеждане на домашни любимци /регистрация, почистване, разходки на обществени места /, насочени към информиране на гражданите и целящи овладяване на популацията на безстопанствените кучета и котки.

На територията на областта има регистрирани два приюта за безстопанствени животни, намиращи се в с. Покровник, общ. Благоевград и в гр. Гоце Делчев. Общините, на чиято територия няма регистрирани приюти, залавянето и обработването на безстопанствените кучета се извършва от регистрирани ветеринарни лекари или фирми, с които съответните общини са сключили договор. В случаите с наети фирми, същите имат договор с ветеринарен лекар, осигуряващ ветеринарномедицинското обслужване.

|  |
| --- |
| **2. Област Бургас** |

Всички общини на територията на обл. Бургас имат приети програми и планове по чл. 40, ал. 3 от ЗЗЖ, по които са работили през 2024 г.

От община Бургас са провеждани акции и кампании за безплатно кастриране и поставяне на инжектируем транспондер на дворни (домашни) кучета. Провеждани са осиновителни кампании на безстопанствени кучета през пролетния и есенния период.

През годината повечето общини в областта са организирали информационни кампании, съдържащи информация за задълженията на собствениците на домашни любимци, както и кампании, свързани с информация, касаеща прилагането на мерките за овладяване на популацията на безстопанствените кучета.

На територията на областта има регистрирани пет приюта за безстопанствени животни – три общински, собственост на общ. Бургас, общ. Несебър и общ. Поморие и два частни, намиращи се на територията на гр. Бургас и гр. Карнобат.

**3. Област Варна**

На територията на област Варна всички 12 общини имат приети програми и планове по чл. 40, ал. 3 от ЗЗЖ. През 2024 г., поради прекратяване на договорите си с Фондация „Лъки Хънт Проджект“, община Девня и община Суворово са извършили само преброяване на безстопанствените кчуета, без животните да бъдат обработени.

В община Аксаково по време на извършването на дейностите по програмата е информирано населението за норамтивните изисквания за отглеждане на домашни любимци и за ползите от кастрацията.

През 2024 г. община Аврен е работила в тясно сътрудничество и с НПО и добровлци, допринесли много за изпълнението на мерките, определени в общинската програма.

Община Белослав е провела шест информационни кампании за ползите от кастрацията, както и разяснителни кампанни за осиновяване на безстопанствени кучета. Разпространени са брошури.

На официалната страница на община Бяла са публикувани нормативните документи, касаещи правата и задълженията на гражданите, както и предвидените дейности на общината, свързани с безстопанствените животни.

Общини Суворово, Въли дол и Ветрино също са организирали информационни кампании, насочени към собствениците на домашни любимци – раздавани са информационни брошури, уведомления чрез средствата за масово осведомяване, информационни табла.

Община Варна е организирала посещения на ученици в Общински приют за безстопанствени кчуета (ОПБК) – Каменар, където децата са запознати с програмата за овладяване на популацията на безстопанствените кучета.

Община Варна е организирала кампания за насърчаване на осиновяването на безстопанствените кучета от ОПБК – Каменар.

В програмите на всички общини има залегнали мерки за овладяване на популацията на безстопанствените кчуета, чрез повишаване на усведомеността на населението – организиране на информационни кампании за популяризиране на осиновяването на безстопанствените кучета и кастрацията на домашните кучета.

На територията на областта има регистрирани осем приюта за безстопанствени кучета, в следните общини: общ. Варна – общински; гр. Игнатиево, общ. Аксаково; общ. Девня; с. Крумово, общ. Аксаково; с. Приселци, общ. Аврен; с. Кипра, общ. Девня, с. Болярци, общ. Аврен; гр. Белослав, общ. Белослав – частни.

**4. Област Велико Търново**

Всички общини в област Велико Търново имат приети Общински програми за овладяване на популацията от безстопанствените кучета, съгласно разпоредбите на ЗЗЖ.

Общините, на чиято територия няма изградени приюти, обработването на безстопанствените кучета се извършва съгласно сключени договори с регистрирани ветеринарни лекари, практикуващи в регистрирани ветеринарномедицински заведения (ВМЗ), както и сдружение „Германо-Българска помощ за животните“ и „Междуобластен кастрационен център Въздраждане“ – гр. Русе.

В област Велико Търново има три регистрирани приюта, единият е в с. Шемшево, община Велико Търново; общ. Павликени - общински и в общ. Свищов – частен.

**5. Област Видин**

Всички 11 общини на територията на област Видин имат приети общински програми за овладяване популацията на безстопанствените кучета през 2024 г., но общ. Грамада; общ. Кула и общ. Ново село не са изпълнявали програмите си, поради липса на сключен договор с ВМЗ за обработка на безстопанствените кучета.

Община Грамада посочва в доклада си до ОДБХ-Видин, че няма безстопанствени кучета на територията на общината.

В област Видин има два регистрирани приюти – един общински в гр. Видин и един частен в с. Раброво, общ. Бойница.

**6. Област Враца**

Всички десет общини на територията на обл. Враца имат приети общински програми и планове по чл. 40, ал. 3 от ЗЗЖ, по които общините са работили през 2024 г.

На територията на областта има регистрирани четири приюта по реда на чл. 137 от ЗВД, вписани в публичния регистър на БАБХ (един общински и три частни): с. Кален, общ. Мездра (общински); с. Веслец, общ. Враца; гр. Козлодуй; с. Малорад, общ. Борован (частни).

Община Враца е сключила договор и с неправителствена организация за защита на животните „Енимал Хелп” с предмет „Изпълнение на дейности по полагане на грижи и лечение, иницииране на осиновителски кампании, отзоваване на сигнали за агресивни кучета на територията на община Враца, както и подпомагане и уведомяване компетентните органи относно залавянето, ваксинирането и обезпаразитяването им”.

Всички приюти имат сключени договори за ветеринарномедицинско обслужване с регистрирани ветеринарни лекари, практикуващи в регистрирани ветеринарномедицински заведения, за изпълнението на дейностите, определени в общинските програми.

Всички приюти изпълняват Националната програма, с изключение на приюта в с. Малорад. Той функционира в съответствие с чл. 10 от Закона за защита на животните като в него се настаняват кучета с изяснен произход, за които техните собственици не могат да полагат грижи и предоставят тези права на приюта. Приютът намира нови собственици на тези кучета във Великобритания и ЕС, които пътуват с издадени сертификати по TRACES.

**Организирани кампании за овладяване на популациите на безстопанствените кучета, насочени към информиране на населението, образоване на подрастващите и собственици на домашни любимци:**

Община Враца - на сайта на общината е публикувана информация, относно задълженията на собствениците на домашни любимци.

Обшина Мездра - разпространени са брошури с информация за ползите от кастрацията на кучетата и задълженията на собствениците на домашни любимци. Общината подпомага финансово дейността на Сдружение с нестопанска цел в обществена полза «В помощ на животните в Мездра» за ограничаване популацията на бездомните кучета на територията й;

Община Бяла Слатина - на сайта на общината е качена информация за насърчаване отговорното отношение на собствениците на домашни кучета към техните любимци;

Община Оряхово е поставила в административната си сграда информация относно задълженията на собствениците на домашни любимци; в училищата са раздадени дипляни свързани с овладяване популацията на безстопанствените кучета;

Община Криводол – на сайта на общината е качена информация относно задълженията на собствениците на домашни любимци.

**7. Област Габрово**

Четирите общини на територията на област Габрово имат изготвени актуални програми за изпълнение на националната програма и план за действие на съответната община.

На територията на общ. Севлиево продължава да се наблюдава серизоно намаляване в броя на безстопанствените кучета, но се запазва тенденцията за запълване на нишата от новиизхвърлени домашни любимци, които не са чипирани и не е възможно да се установи собственик и да се наложат санкциите, предвидени в законовите разпоредби.

Наблюдава се ефективно сътрудничество междуобщините и НПО, вследствие на което като цяло се увеличава броя кучета с намерени нови стопани.

Извършено е необходимото, за да е по-голяма ангажираността на кметовете в населените места на общината за регистрация на домашните любимци и насърчаване на кастрацията и чипирането им. Служителите в приюта за безстопанствени животни - гр. Севлиево извършват необходимата разяснителна дейност по кметства и кметски наместничества, отзовават се на всеки постъпил сигнал за безстопанствени кучета и предприемат действия за тяхната ваксинация, обезпаразитяване, чипиране и кастрация.

При извършени проверки по сигнали за отглеждане на голям брой кучета в частни имоти, най-често лицата, полагащи грижи за животните заявяват, че същите са домашни любимци и са заловени от улиците на различни населени места.

На територията на обл. Габрово функционират четири приюта за безстопанствени животни, от които два общински на общ. Габрово и на общ. Севлиево и два частни в с. Глушка, общ. Дряново и в с. Драгановци, общ. Габрово.

**8. Област Добрич**

На територията на областта всички общини имат приети общински програми за овладяване популацията на безстопанствените кучета. През 2024 г. общ. Балчик, общ. Крушари и общ. Добрич не са извършили преброяване на безстопанствените кучета. И трите общини са залавяли, обработвали и връщали по местата на залавяне безстопанствени кучета.

В община Добрич има два регистрирани приюта - общински и частен, намиращи се на територията на гр. Добрич.

През 2024 г. са провеждани камании за безплатан кастрация на домашни любимци и насърчаване на осиновяването на безстопанствени кчуета.

Сред жителите на общините са провеждани информационни и образователни кампании за ползите от кастрацията на домашните кучета.

**9. Област Кърджали**

През 2024 г. всички седем общини, намиращи се на територията на област Кърджали имат приети програми за овладяване популацията на безстопанствените кучета, по които са работили.

На територията на област Кърджали има регистрирани два приюта за безстопанствени кучета.

**10. Област Кюстендил**

На територията на област Кюстендил всички 9 общини имат приети програми за овладяване на популацията на безстопанствените кучета. През 2024 г. по изпълнението на програмите си са работили само три общини: Кюстендил; Дупница и Бобов дол.

Съгласно данни от община Трекляно, на територията на общината няма безстопанствени кучета. Тази констатация е проверена, потвърдена и документирана от ОДБХ-Кюстендил. В тази връзка, по-горе в таблицата е отбелязано, че четири общини на територията на областта изпълняват програмите си.

Останалите общини – Кочериново; Сапарева баня; Рила; Невестино и Бобошево не са изпратили информация до ОДБХ-Кюстендил за изпълнение на програмите си, съгласно чл. 40, ал. 4 от ЗЗЖ.

На територията на обл. Кюстендил има изградени три общински приюта за безстопанствени животни - с. Радловци, общ. Кюстендил; гр. Дупница, общ. Дупница и гр. Бобов дол, общ. Бобов дол.

**11. Област Ловеч**

Всички 8 общини на територията на област Ловеч имат актуални общински програми за овладяване популацията на безстопанствените кучета.

Община Тетевен редовно публикува на интернет страницата си <http://teteven.bg/> съобщения и информация за начините за отглеждане на домашни кучета, вредите от изоставянето им, ползата от кастрацията на домашните кучета. Информацията се обявява на официалните табла в сградата на община Тетевен и в сградите на всички кметства.

На електронната страница на община Априлци има публикувана разяснителна информация, относно заплащането на таксите за притежание на домашни любимци. Поставени са информационни материали, призоваващи регистрация на кучета, информация за заболяването „Бяс”, ползите от кастрацията и как да бъдем отговорни собственици на кучета.

На електронната старница на община Ловеч е публикувано уведомление към собствениците на домашни кучета за реда и сроковете за регистрация на домашните любимци в общината. Същата информация се разпространява и чрез общинско „Радио -Ловеч“ и местните вестници.

Организирана е образователна кампания в Професионалната гимназия по ветеринарна медицина в Деня на отворените врати. Учениците участват в клуб „Млад кинолог”, изграден по проекта „УСПЕХ”.

Дейностите по изпълнението на общинските програми се осъществяват съгласно сключени договори с ВМЗ и в приюта.

На територията на общ. Троян се намира единственият приют за безстопанствени животни в обл. Ловеч, който е общински.

**12. Област Монтана**

Всички 11 общини, намиращи се на територията на област Монтана имат програми за овладяване на популацията на безстопанствените кучета.

През 2024 г. всички общини са работили по програмите си.

С цел повишаване на информираността на гражданите, относно регистрацията на домашните кучета, на сайта на община Берковица периодично се публикува полезна информация за гражданите.

На официалния сайт на община Лом е предоставена информация за осиновителната кампания, с включена снимка и кратка характеристика на кучето. В помощ на безстопанствените кучета са събрани средства от продажби на изработени коледни и новогодишни сувенири от граждани, ученици от общински ученически клуб „Опазване на околната среда” и „Дружество за защита на животните - Лом”.

От община Георги Дамяново с цел повишаване на информираността на населението, във връзка с овладяване на популацията на безстопанствените кучета на територията на общината, е поставено съобщение с актуална информация пред сградата на всяко кметство и пред сградата на общинска администрация Георги Дамяново, както и на други видни места.

В общ. Вълчедръм целогодишно се провежда информационна кампания за овладяване на популацията на безстопанствените кучета чрез разпространение на диплянки и брошури и публикуване на информация на сайта на община Вълчедръм. На територията на общината периодично се разпространява информационен лист с разяснения за задълженията на собствениците. Същият е публикуван на сайта на общината и на информационните табла в кметствата.

В областта има един регистриран приют по реда на [чл. 137](http://62.204.151.18/act.aspx?ID=1&IDNA=7F4954EC&IDSTR=0&FIND=_2569096) от ЗВД - кастрационен център за обработка и временен престой на безстопанствени кучета на община Монтана.

**13. Област Пазарджик**

На територията на обл. Пазарджик през 2024 г. - 10 от общо 12 общини са имали приети актуални общински програми. Общ. Велинград през отчетният период е работила по изтекла програма. Въпреки наличието на актуални общински програми – общ. Сърница и общ. Стрелча не са работили по изпълнението им.

На територията на областта има един регистриран частен приют за безстопанствени кучета, намиращ се на територията на общ. Велинград.

**14. Област Перник**

Всички общини на територията на област Перник имат приети общински програми, по които са работили през 2024 г.

В областта има регистрирани четири приюта за безстопанствени животни – един общински на територията на общ. Перник и три частни (2 – в общ. Перник и 1 в общ. Радомир), собственост на НПО. В приютите се обработват всички безстопанствени кучета - заловени или предадени/донесени от граждани – доброволци.

На интернет страницата на Общинско предприятие „Общинско обслужване -обредни дейности” – гр. Перник в раздел „Приют за бездомни кучета”е публикувана информация за организиране на кампании за овладяване на популацията на безстопанствени кучета на територията на общината.

**15. Област Плевен**

На територията на област Плевен всички общини имат приети актуални общински програми за овладяване популацията на безстопанствените кучета.

През последните години се наблюдава трайна тенденция за увеличене броя на регистрираните и въведени кучета в Информационната система - Вет ИС на БАБХ, като в трите приюта кучетата задължително се идентифицират и данните се въвеждат във информационната система на БАБХ Вет ИС.

От страна на ОДБХ-Плевен са организирани образователни кампании, акцентиращи върху отговорността за стопанисване на куче в домашни условия. Важни елементи от програмите са популяризиране на кастрацията, разясняване нуждите на кучето в домашна обстановка, както и ангажираността, която изисква неговото отглеждане. Кампанията обхваща разпространението на брошури, листовки и плакати, предоставени на общините.

В областта има регистрирани три приюта за безстопанствени животни, намиращи се на територията на гр. Левски, в землището на с. Къшин, общ. Плевен - за временно настаняване на безстопанствени животни, и в с. Староселци, общ. Искър.

Общините имат сключени договори за обработване на безстопанствените кучета и с частни фирми (регистрирани ВМЗ).

**16. Област Пловдив**

Всички общини на територията на областта имат актуални общински програми, но през 2024 г. общ. Брезово, общ. Раковски и общ. Садово не са работили по програмите.

На територията на областта има два регистрирани приюта за безстопанствени животни – общински, намиращ се в общ. Пловдив и частен – в с. Ягодово, общ. Родопи.

Част от дейностите, заложени в Плана за действие, се осъществяват в регистрирана ветеринарна амбулатория II - ра категория, собственост на Общинско предприятие „Зооветеринарен комплекс“ – община Пловдив.

**17. Област Разград**

През 2024 г. всички общини на територията на обл. Разград имат приети програми за овладяване на популацията на безстопанствените кучета на тяхна територия.

В изпълнение на общинските програми, със заделените средства от общинските бюджети, общините имат сключени договори с неправителствени организации за обработка на безстопанствените кучета (залавяне, обезпаразитяване, ваксинация против бяс, идентификация, кастрация, връщане на мястото на залавяне или настаняване в приют).

Изключение прави общ. Разград, в която има регистриран приют, към който е регистрирана ветеринарна амбулатория II категория, в която се извършват дейностите по обработка на безстопанствените кучета на територията на община Разград.

На територията на областта има регистрирани два приюта за безстопанствени кучета в общ. Разград – един общински и един частен, собственост на НПО.

**18. Област Русе**

Всички осем общини на територията на обл. Русе имат приети програми за овладяване на популацията на безстопанствените кучета на тяхна територия.

През 2024 г. са организирани три мероприятия – информационни кампании на територията на общ. Русе и общ. Бяла, насочени към информиране на населението, образоване на подрастващите за задълженията на собствениците на домашни любимци.

На територията на областта има регистрирани два приюта за безстопанствени животни по реда на чл. 137 от ЗВД - един общински и един частен, намиращи се на територията на общ. Русе.

**19. Област Силистра**

Всички седем общини, намиращи се на територията на обл. Силистра имат приети актуални общински програми за овладяване популацията на безстопанствените кучета.

Сдружения с нестопанска цел и фондации работят по изпълнение на мерките, заложени в общинските програми за овладяване популацията на безстопанствените кучета.

Общините Главница, Тутракан, Дулово, Кайнарджа, Ситово и Алфатар имат сключени договори за изпълнение на общинските програми със Сдружение „Германо-българска помощ за животни.

С цел повишаване усведомеността на населението и образоване на подрастващите са разработени брошури, които са раздадени по училища и са оставени на обществено достъпни места в кметствата.

В областта фукционират три регистрирани приюта за безстопанствени животни, един общински в с. Калипетрово, общ. Силистра и два частни, собственост на НПО (с. Калипетрово и в гр. Силистра).

**20. Област Сливен**

На територията на област Сливен всички четири общини имат приети общински програми за овладяване на популацията на безстопанствените кучета.

Общините имат сключени договори за ветеринарномедицинско изпълнение на дейностите по програмите, включващи улавяне, външно и вътрешно обезпаразитяване, ваксиниране срещу бяс, кастриране на мъжки и женски кучета, маркиране с чип и ушна марка, връщане по местата на залавяне.

В обл. Сливен има един регистриран приют за безстопанствени животни, собственост на НПО, находящ се в с. Тополчане, общ. Сливен.

**21. Област Смолян**

През 2024 г. всички 10 общини на територията на обл. Смолян има приети актуални програми за овладяване популацията на безстопанствените кучета.

Община Баните има сключен договор с фирма за извършване на дейностите по общинската програма – залавяне, транспортиране, идентификация, кастрация, ваксинация, обезпаразитяване и връщане по местата на залавяне на безстопанствените кучета. Констатирано е, че изпълнението на дейностите, заложени в общинската програма, са извършвани до началото на месец март 2024 г., като във ВетИС на БАБХ няма въведена информация за обработените 14 безстопанствени кчуета. След март месец не е работено по програмата, затова в настоящият отчет община Баните е посочена като една от общините, която не е изпълнявала общинската си програма.

От края на 2021 г. в гр. Смолян е регистрирана амбулатория – II категория, собственост на община Смолян, в която се извършва ветеринарномедицинска обработка на безстопанствените кучета, намиращи се на територията на общината.

На територията на областта все още няма регистриран приют за безстопанствени кучета по силата на чл. 137 от ЗВД.

**22. Област София град**

На територията на ОДБХ София град има само една община – Столична.

В нея има регистрирани общо седем приюта. От тях - 3 общински, стопанисвани от Столична община, чрез Общинско предприятие „Екоравновесие“.

На територията на общината има и четири регистрирани и действащи приюти, стопанисвани от НПО, неучастващи в изпълнение на Националната програма.

Дейностите по Програмата на Столична община и Плана за действие към нея се изпълняват в приютите за безстопанствени кучета – „Слатина“, „Сеславци“ и „Горни Богров“, както и във ветеринарна клиника „Връбница“, стопанисвани от Столична община, чрез Общинско предприятие „Екоравновесие“.

През 2024 г. Столична община не е извършила преброяване по реда на чл.3 и чл. 4 от Наредба № 4 от 1 февруари 2021 г.

**Организирани и проведени от Столична община кампании през 2024 г.**

От Столична община през 2024 г. са проведени следните инициативи: За популяризиране на ползата от кастрацията и регистрацията на домашните кучета, на всички районни администрации и кметства на територията на Столична община, са раздадени плакати, който да разлепят на публичните сгради. Допълнително са предоставени флаери, които да разпространяват сред жителите на съответните райони.

В партньорство с една от националните телевизии е осъществена 5-дневна кампания в най-гледаното ефирно време, с цел насърчаването на осиновяването на кучета от приюти.

Една от изнесените дейности, включени в проекта „Новата гора на София“, е представяне на кучета от общинските приюти, с оглед намирането на бъдещи осиновители.

Общинско Предприятие „Екоравновесие“ е участвало с щанд в събитие по проект „Подари си щастие, намери приятел“, проведено на 19 октомври 2024 г. Проектът цели да насърчи и популяризира осиновяването на животни, а също така и да създаде трайни връзки между приютите, организациите и хората, които искат да подпомогнат дейността им.

В общински приют „Сеславци“ е организирано събитие по случай 1 юни – „Денят на детето“. Над 100 деца са разхождали настанените кучета в приюта, и са били запознати се с условията за осиновяване и отговорността, която имат.

Извършена е регистрация в различни платформи за осиновяване на кучета в България.

**23. Област София област**

Всички общини на територията на София**-**област през 2024 г. имат приети общински програми.

Община Долна Баня, въпреки че има сключен договор за ветеринарномедицинска обработка на безстопанствените кучета, от ВМЗ не са представени списъци за броя на обработените и въведените в системата безстопанствени кучета. В тази връзка в настоящият отчет е отразено, че община Долна Баня не изпълнява програмата.

И през 2024 г. като основен проблем в докладите на някои общини се посочва недостатъчния бюджет за ефективно изпълнение на мерките, предвидени в програмите им.

На територията на областта има пет регистрирани приюта за безстопанствени кучета – два общински в с. Равно поле, общ. Елин Пелин и общ. Самоков и три частни, два от които в гр. Костинброд (землище) и един в гр. Елин Пелин.

**24. Област Стара Загора**

Всички 11 общини на територията на област Стара Загора имат приети общински програми.

В част от общините безстопанствените кучета се обработват в приют, а други имат сключени договори за ветеринарномедицинско обслужване на безстопанствените кучета с фирми (ВМЗ).

През 2024 г. от община Стара Загора шест пъти са организирани кампании за овладяване на популацията на безстопанствените кучета, чрез кастрации, информиране на населението, образоване на подрастващите и собственици на домашни любимци.

Общината Казанлък два пъти годишно организира кампании за овладяване на популацията на безстопанствените кучета, чрез кастрации, информиране на населението, образоване на подрастващите и собственици на домашни любимци.

През отчетната година на територията на гр. Раднево и във всички населени места на територията на общината е проведена за поредна година разяснителна кампания за ангажиментите на собствениците на домашни любимци, свързани с регистрация и пререгистрация на кучета. Изготвена е и е разпространена сред жителите на община Раднево брошура за необходимостта от регистрация на домашните кучета, също така се призовават собствениците за отговорно отношение към притежаваните от тях животни.

На територията на областта има регистрирани два общински приюта за безстопанствени животни в с. Могила, общ. Стара Загора и в гр. Казанлък.

**25. Област Търговище**

Всички пет общини на територията на обл. Търговище през 2024 г. са имали приети програми за овладяване популацията на безстопанствените кучета, по които са работили.

През 2024 г. от Общинско Предприятие „Комунални дейности – Омуртаг”, със съдействието на кметове и кметски наместници на населени места в общ. Омуртаг, насочена към информиране на населението и образоване на подрастващите и собственици на домашни любимци. За 2025 г. са планирани още такива кампании.

От община Попово периодично са провеждани информационни кампании чрез кметовете и кметски наместници на населени места, насочени към информиране на населението, образоване на подрастващите и собственици на домашни любимци. Създадена е и фейсбук страница на общинския приют, на която се публикува информация за, предлаганите за осиновяване, кучета.

На територията на област Търговище има регистрирани три общински приюта в общ. Търговище, в общ. Попово и с. Илийно/Средище, общ. Омуртаг.

**26. Област Хасково**

Всички 11 общини на територията на областта имат приети общински програми за овладяване популацията на безстопанствените кучета.

От община Минерални бани не е постъпила информация в ОДБХ - Хасково, в отговор на писмо, изпратено до кметовете на всички общини на територията на област Хасково, с искане за предоставяне на отчет за 2024 г. относно изпълнението на общинските програми за овладяване популацията на безстопанствени кучета. В тази връзка, в настоящият отчет за община Минерални бани не са предоставени данни и затова е посочено, че същата не изпълнява общинската програмата.

В обл. Хасково функционират два приюта за безстопанствени животни, единият е на територията на общ Димитровград, а вторият е в общ. Хасково.

**27. Област Шумен**

На територията на обл. Шумен всички 10 общини имат приети общински програми, по които са работили.

Обработването на безстопанствените кучета в някои общини се осъществява със съдействието на неправителствени организации.

На територията на обл. Шумен функционират два приюта за безстопанствени животни - общински в гр. Шумен и частен в гр. Велики Преслав. Приютът, собственост на община Шумен, е отдаден с право на ползване на СНЦ „Надежда за животните“. Организация има сключен договор с няколко общини в областта за обработването на безстопанствените кучета.

Сдружението има разработена и действаща програма за намиране на нови собственици, посредством публикуване на снимки и описания на животните, както в печатни издания и в немския сайт „Grund zur Hoffnung e. V.”.

**28. Област Ямбол**

През 2024 г. всички пет общини в областта имат приети актуални общински програми, по които са работили.

На територията на област Ямбол функционират шест регистрирани приюта за безстопанствени кучета, находящи се в: гр. Ямбол; гр. Елхово; гр. Болярово; и с. Роза (землище), общ. Тунджа – общински и с. Чарган (землище), общ. Тунджа и с. Добрич, общ. Елхово, обл. Ямбол – частни.

**Във връзка с констатираните нарушения описани по-горе, за някои от тях, от ОДБХ са предприети административнонаказателни мерки, а други са в процес на предприемане на такива мерки.**

Въпреки изпратеното официално уведомление отминистъра на земеделието и храните до Национално сдружение на Общините в Република България за извършване на официално преброяване на територията на страната през 2024 г. в периода по чл. 7, ал. 1 от Наредба № 4 от 2021 г., част от общините в страната не са извършили преброяване на безстопанствените кучета, но са извършвали залавяне и обработка на безстопанствените кучета.

Подробна информация за преброяването ще бъде обобщена и представена в Обобщен доклад от извършено преброяване на безстопанствените кучета на територията на Република България през 2024 г., съгласно разпоредбите на Наредба № 4 от 2021 г.

# 

# **IX. СТЕПЕН НА ПОСТИГАНЕ НА ОЧАКВАНИТЕ РЕЗУЛТАТИ**

За 2024 г. – преброени (33 746 бр.) и обработени (13 502 бр.). Процентът на изпълнение е 40 % - показва неизпълнение на заложените нива на кастрация.

За 2024 г. процентът, изчислен на горепосочената база **е въз основа на извършено преброяване на 27 области в страната. На територията на област София град не е извършено преброяване през 2024 г., за което са предприети административнонаказателни мерки.**

През 2024 г. се наблюдава значителен ръст в броя на регистрираните приюти през 2024 г. – 82, спрямо 2023 г. (77 бр.) и 2022 г. (71 бр.).

Наблюдаваната тенденция за увеличение в броя на въведените във ВетИС данни за безстопанствени и домашни кучета на територията на страната е показателна за засиления контрол на инспекторите от всички ОДБХ по отношение на извършените проверки на регистрираните ветеринарни лечебни заведения (ВЛЗ) и на ветеринарните лекари, за коректно изпълнение на разпоредбите на чл. 39, ал. 2, т. 14 от ЗВД, а именно: въвеждане на данните на регистрираните кучета и повишения брой проверки в животновъдни обекти (приюти) под контрола на ОДБХ.

# **X. КОНСТАТИРАНИ НЕСЪОТВЕТСВИЯ. МЕРКИ, ПРЕДПРИЕТИ ОТ БАБХ, ЗА ПОДОБРЯВАНЕ И ЕФЕКТИВНО ОВЛАДЯВАНЕ ПОПУЛАЦИЯТА ОТ БЕЗСТОПАНСТВЕНИТЕ КУЧЕТА НА ТЕРИТОРИЯТА НА СТРАНАТА**

На база на получените данни от всички 28 ОДБХ на територията на страната за 2024 г. се констатира следното:

* някои общини имат приети програми, но не са работили по тях;
* други общини са изпълнявали програмите си частично, като са извършвали само обработка на безстопанствените кучета без да ги броят или обратното;
* някои общини не са изпратили информация за изпълнението на общинските си програми до съответните ОДБХ, съгласно чл. 40, ал. 4 от ЗЗЖ.

**Въз основа на извършения анализ на получената информация от всички 28 ОДБХ на територията на старната и с оглед осъществяването на по-стриктен контрол от БАБХ е изпратено писмо до всички ОДБХ за предприемане на корективни мерки с изх. №** **ЗЖ – 380/21.03.2025 г.**

Като контролен орган Българската агенция по безопасност на храните продължава да следи стриктно за спазването и гарантирането на изпълнението на изискванията, определени в Регламент (ЕС) № 576/2013 на Европейския парламент и на Съвета от 12 юни 2013 година относно движението с нетърговска цел на домашни любимци и за отмяна на Регламент (ЕО) № 998/2003 (Регламент (ЕС) № 576/2013).

Действащото ветеринарномедицинско законодателство на Република България регламентира задължителното въвеждане в Интегрираната информационна система - ВетИС на БАБХ на номера на паспорта и номера на транспондера (микрочипа) при регистрацията на домашен любимец, с цел осигуряване на проследимост.

С оглед на гарантиране съответствието между инжектируемия транспондер и паспорта на животното, в изпълнение на изискванията на чл. 22 от Регламент (ЕС) 576/2013, БАБХ е предприела изменения в действащото законодателство, въвеждайки задължение към регистрираните ветеринарни лекари, в срок от три дни след поставянето на инжектируемия транспондер, да въведат в информационната система данните и за съответстващия му издаден паспорт. Измененията са предприети след извършена техническа проверка на Информационната система на възможността за отразяване на всички данни по регистрацията на домашен любимец.

Идентификационните документи (паспорти), които се издават от регистрирани ветеринарни лекари, съгласно чл. 23 от Регламент (ЕС) 576/2013 при регистрацията на домашните любимци, отговарят на изискванията на чл. 3, ал. 1 от Регламент за изпълнение (ЕС) № 577/2013 на Комисията от 28 юни 2013 година за образците на идентификационни документи за движение с нетърговска цел на кучета, котки и порове, създаването на списък с територии и трети държави и изискванията за формата, оформлението и езика на декларациите за удостоверяване на съответствие с някои условия, предвидени в Регламент (ЕС) № 576/2013 на Европейския парламент и на Съвета.

Българска агенция по безопасност на храните е предприела мерки за недопускане наличието на непълна информация в базата данни по отношение на идентификацията на домашните любимци, с което се осигурява въвеждане на всички необходими данни, в т.ч. номера на инжектируемия транспондер и номера на паспорта на животното, съгласно изискванията на Регламент (ЕС) № 576/2013. Българска агенция по безопасност на храните очаква в най-скоро време да бъде финансиран и въведен в действие т.н. модул котки в Интегрираната информационна система на БАБХ-ВетИС, предвид задължението по новия регламент да има база данни за двата вида животни, която да е актуална и която да служи за изготвянето на годишния доклад до Европейската комисия. Към днешна дата във ВетИС функционира само модул кучета.

Към другите мерки, предприети от БАБХ, се включват:

1. Стриктно изпълнение на задълженията по чл. 38 от ЗЗЖ и поддържане на национална електронна база данни за регистрираните кучета;
2. Осигуряване на достъп и обучение за работа и въвеждане на данни в Информационната система на БАБХ – ВетИС;
3. Безстопанствените животни, постъпващи в приютите, задължително да бъдат идентифицирани съгласно действащото национално законодателство, след което да се регистрират като собственост на съответния приют до момента, в който бъдат осиновени и сменят собственика си;

# **XI. ПРЕПОРЪКИ**

Българска агенция по безопасност на храните предлага създаването на електронен регистър, както за регистрираните домашни кучета, така и за постъпващите и обработени кучета в приютите за безстопанствени животни по административни райони. В допълнение, за заловените безстопанствени животни в регистъра да се въвеждат задължително данните за идентификация, дата и вид на ветеринарномедицинските манипулации, данни за ветеринарните лекари, провели мероприятията, дата и място на залавяне. Практически приложим за тази цел административен софтуер, който включва регистрационни функции, вече може да бъде намерен на пазара.

С оглед предотвратяване на нерегламентирана продажба на кучета и котки, БАБХ апелира да се закупуват домашни любимци от регистрирани обекти, които са под контрола на БАБХ. По този начин се минимизира възможността за закупуването/осиновяването на животно с неясен здравен статус, което може да бъде предпоставка за застрашаване на общественото здраве и здравето на животните.

# **XII. ЗAКЛЮЧЕНИЯ**

Министерството на земеделието и храните чрез Българска агенция по безопасност на храните продължава да работи в посока на прилагане разпоредбите на действащото законодателство, актуализирайки част от него през изминалата година, с оглед преодоляването на някои законодателни предизвикателства, свързани с прилагането и изпълнението на мерките, свързани с овладяване популацията на безстопанствените животни и не на последно място защитата на здравето на хората и животните.

Считаме, че предприетите законодателни промени в действащото национално ветеринарномедицинско законодателство и обединението на съвместните усилия на заинтересованите институции, НПО и гражданите е „пътят“ към разрешението на проблемите, свързани с овладяването популацията на безстопанствените кучета.